《韩子华江南安抚》
宋代·梅尧臣

韩侯出持节，志在抚黔黎。
县官负弩迎，刺史跃马随。
千里宣德泽，煦如春风驰。
寒潮不起浪，怗怗威冯夷。
借问何致耳，试听将所为。
立车呼父老，劳以哀矜词。
我从大明宫，天子亲谕之。
忧汝岁屡凶，吏不恤汝疲。
已输又索籴，囷橐无孑遗。
此非陛下意，恐使汝辈疑。
疾苦汝告我，不惮为汝治。
父老必喜拜，如馁得饲麋。
我称此大是，一一无不宜。
南方二十州，欢声无幼耆。
壶浆拥大道，妇女闯短篱。
行闻江汉间，复有宣王诗。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。